Nhar il-Ħadd 7 ta' Ġunju 2015, il-Kap tal-Opposizzjoni Simon Busuttil qalilna li l-PN ħa diversi żbalji fuq materji ambjentali. Anżi. Żied jgħidilna li jaf li dwar l-ambjent il-PN m'għandux fama tajba. Imma, żied jgħid Simon Busuttil, il-PN tgħallem mill-iżbalji tiegħu u jaf fejn għandu jtejjeb lilu innifsu ( kif diġa għidt , ir-rapport tat-telfa tal-istess PN għall-elezzjoni tal-2013 ma jitkellimx dwar żbalji imma dwar sabutaġġ. Jiġifieri dwar tfixkil. Dan ir-rapport kien iffirmata, fost oħrajn minn Ann Fenech (illum President tal-Kumitat Eżekuttiv tal-PN) u minn Rosette Thake (illum Segretarju Ġenerali tal-PN). Ikun tajjeb kieku Simon Busuttil jgħidilna liema kienu dawn l-iżbalji li l-Partit Nazzjonalista tgħallem minnhom. Pereżempju, l-impjant ta' Sant' Antnin f'Marsasakala, dan kien każ ta' żball ambjentali jew każ ta' sabutaġġ? Mela ejja niftakru ftit minn dak li ġara dwar l-impjant tar-riċiklaġġ tal-iskart f'Sant' Antnin, Marsaskala. Il-impjant kif riedu l-Gvern immexxi minn Lawrence Gonzi kien propost li jsir fuq art tal-qies ta' 45,000 metru kwadru (4.5 hectares). Dik hi l-area tal-impjant ta' Sant'Antnin. Meta ġew meqjusa artijiet alternattivi ġew ippreżentati tlett possibilitajiet oħra : f'Wied Għammieq il-Kalkara, L-Għallies il-Magħtab limiti tan-Naxxar u l-Mara Bengħajsa limiti ta' Birżebbuġa. L-art f'Wied Għammieq Kalkara kellha qies ta' 24,000 metru kwadru (2.4 hectares), madwar nofs ta' dak li kien meħtieġ . L-art fl-Għallies, Magħtab limiti tan-Naxxar kellha qies ta' 20,000 metru kwadru (2 hectares), inqas min-nofs ta' dak li kien meħtieġ. L-art fil-Mara, Bengħajsa, limiti ta' Birżebbuġa kellha qies ta' 17,000 metru kwadru (1.7 hectares), ħafna inqas min-nofs ta' dak li kien. Kull waħda mit-tlett alternattivi kien ferm iżgħar mill-qies tas-sit f'Sant Antnin, u allura kien ovvju li ma kien hemm l-ebda proposta ta' sit alternattiva għal Sant' Antnin. Ta' l-inqas hekk ried min għażel l-alternattivi. Qiesu ried li l-impjant isir bil-fors f'Sant'Antnin. Dan kien żball, jew sabutaġġ? Għidulna ftit. Min għamel l-iżball, inkella min għamel is-sabutaġġ? ippubblikat fuq iNews l-Erbgħa 10 ta' Ġunju 2015
Il-PN u l-ambjent: l-impjant ta' Sant Antnin : żball jew sabutaġġ?